Sanne Rubinke (SF), 2013-02-07:
Jeg er her, fordi fru Pernille Vigsø Bagge ikke kan være her i dag.
Det er normalt hende, der tager sig af ligestillingsområdet hos os.
SF har som bekendt længe arbejdet for netop en øremærkning af en del af barselsorloven til mænd.
Først og fremmest er det vores overbevisning, at flere fædre vil tage mere barsel, hvis det på den måde bliver lovsikret.
Det er efter vores opfattelse både til gavn for børnene, der får mere tid sammen med deres fædre, og naturligvis også for faren, som får mulighed for at knytte sig til den lille ny i langt højere grad end i dag, hvor det er moren, der tager hovedparten af barselsorloven.
Det vil også være med til at dele den indkomstmæssige byrde, det er, når den ene forælder i en længere periode er på barselsorlov, og hvor kun den ene del af perioden er med fuld løn, for ikke at tale om de tilfælde, hvor det alene er barselsdagpenge, man har at leve for.
Det er i øvrigt interessant at notere sig, at såvel lønmodtagerorganisationer som arbejdsgivere i vores nordiske nabolande har haft meget fokus på netop det aspekt.
Begge parter har været positive over for en øremærkning som en del af barselsorloven til mænd, som det er tilfældet i bl.a. Sverige og Island.
I forlængelse heraf kan man endda argumentere for, at den øremærkede del af barselsorloven kan være med til at sikre et mere fleksibelt arbejdsmarked, fordi køn så vil spille en mindre rolle, når talen falder på barselsorlov.
Hvis fædre er med til at tage deres del af barselsorloven, vil fraværet blive mindre for mødrene og dermed gøre det mere overskueligt at planlægge for arbejdspladserne, ligesom kvindernes karriereforløb i mindre grad afbrydes undervejs.
Det kan være med til at sikre kvinderne et generelt bedre og mere varieret fodfæste på arbejdsmarkedet, flere jobmuligheder og naturligvis også at være bedre med lønmæssigt.
Det her er først og fremmest familiepolitik, for vores unger er herlige, og vi har som samfund en interesse i at sikre, at børnene får den bedste start.
Derfor har vi i Danmark i flere omgange sikret og udvidet barselsorloven, i øvrigt med meget brede flertal.
Men det har naturligvis også nogle konsekvenser, som så er begrundelsen for det forslag, vi behandler i dag, og som forslaget ganske rigtigt påpeger.
Af samme årsag har regeringen igangsat et udvalgsarbejde, der i løbet af foråret skal se på alle aspekterne ved en øremærkning, og som vi forventer at se resultatet af til sommer.
Det er kompliceret stof, da der bl.a. er en hel del overenskomster, der bygger oven på barselslovgivningen, så vi skal have et klart overblik over, hvilke mulige konsekvenser der faktisk er ved en øremærkning, før vi træffer den endelige beslutning.
Man taler så smukt om det her med familiernes frie valg, men der er mange ting, der også spiller ind i dag: overenskomstforhold, fars og mors jobvilkår, kulturen på arbejdspladsen og strukturelle forhold i samfundet.
Vi tror også, at man i familierne i dag, som reglerne er i dag, kan opleve sig forhindret i at træffe det valg, som man faktisk helst ville træffe.
Djævlen ligger som bekendt gemt i detaljen, og vi tillader os at bruge lidt tid sammen med bl.a. arbejdsmarkedets parter til at se nøjere på det her område, før vi forhåbentlig kan sikre en øremærkning af en del af barselsorloven til mænd.
Derfor støtter SF ikke for nuværende beslutningsforslaget, men er jo i øvrigt helt enig i målsætningerne.